Generalforsamling Lendum Kraftvarmeværk

Onsdag den 28. oktober 2015.

***Beretning***

Året 2014/2015 har været et godt år for varmeværket, da forventningerne til vores træpillekedel har vist sig at holde, hvilket har resulteret i lavere varmepriser for forbrugerne.

For vores forbrugere, har forbruget været lidt større end sidste år, ca. 6,5 %, og når vi kikker på graddage, ligger årets graddage også over sidste års graddage, men under et normal års graddage.

Så vi har solgt 230.332 kwh mere varme i år end sidste år.

Et varme år beregnes i graddage, og et normal år har – ifølge HMN naturgas - 3.906 graddage incl. forbrug af varmt vand. Varmeåret vi lige er kommet ud af pr. 30. juni, er blevet opgjort til 3.435 graddage, altså 471 graddage mindre end et normal år.

Sidste år var det opgjort til 3.371 graddage, altså 535 graddage under et normalt år, så der er en forskel fra sidste år til i år på 64 graddage mere, så det harmonerer med, at varmeforbruget er steget i regnskabsåret, men med vores lave priser, ja – så har det stadig været et godt år at være varmeforbruger i Lendum.

Vores budget har holdt, så godt og vel, og vi kommer ud med et overskud på 708.267 kr..Det skal vel for en god ordens skyld siges, at sidste ås overskud på 1.079.014 kr. var – som det jo skal – indregnet i dette års budget, så modregner vi dem, har vi et underskud på den egentlige drift på 370.747 kr., hvilket svarer til ca. en prisstigning på 13 øre, for at regnskabet går i nul.

At vi stadig har et overskud på godt 708.000 kr. skyldes bla.a., at Industrivarme ikke nåede, at få akkumuleringstanken beklædt inden 30.06.2015, som der var budgetteret med, hvilket ville have reduceret overskuddet med godt 283.000 kr., så vi var endt med et overskud på ca. 425.000 kr. i forhold til det budgetterede nul regnskab.

Nu har vi beklædningen med i budgettet i år, og som I sikkert har set, er den nye beklædning allerede blevet monteret.

Overskuddet – de ca.708.000 - skal ifølge varmeforsyningsloven indregnes i efterfølgende års budget. Heraf bruger vi ca. 283.000 kr. til beklædning af akkumuleringstanken og hensætter 120.000 kr. til nye målere, og så er der ca. 305.000 kr. tilbage til driften.

Vores målere har rundet de 21 år, og nogle af displayene er ved at være utydelige, så tiden nærmer sig, hvor vi skal have dem udskiftet med nye målere med radiosendere, som vi så kan fjernaflæse.

Vi har vurderet omkostningen til nye målere til 600.000 kr., og vi har nu henlagt 240.000 kr. til fremtidige investeringer i målere.

Når vi kommer til budgettet for 2015-2016 kan i se, at der er indregnet 684.000 kr. til overførsel. Det skyldes, at budgettet er lavet sidst i juni, før det endelige regnskab var færdigt, og der blev altså godt 24.000 kr. mere i overskud end forventet, da årsregnskabet ender på 708.267 kr., så der er lidt at gøre godt med.

Efter vi har fået træpillekedelen, skal elsalgspriserne op på 65 øre pr kwh, for at det kan betale sig at starte gasmotoren. Det har bevirket, at vi kun har kørt regulerkraft i 66 timer, og på motoren produceret 82 Mwh varme og 79 Mwh el. Træpillekedelen kører hele tiden, og producerede 5.359 Mwh varme og gaskedlen, der supplerer pillekedlen ved service, har produceret 69 Mwh varme, så det er pillekedelen der trækker læsset.

Vi får stadig vores grundbeløb for at stå til rådighed for elproduktion – et sikkerhedsnet der blev givet, da vi kom over på det frie elmarked – et beløb vi får, selv om vi ikke producerer strøm. Vi har kontrakt med Nordjysk Elhandel på sikring af grundbeløbet, således at vi har sikret os et tilskud til og med 2018 på ca. 740.000 kr. om året, uanset hvor meget strøm vi producerer, og hvad prisen måtte være på strøm. Havde vi ikke lavet kontrakt ville grundbeløbstilskuddet falde eller stige i forhold til hvor meget elprisen falder eller stiger, og helt forsvinde, hvis kwh-prisen steg til 41,5 øre.. Da vi efter produktion på træpillekedel, ikke har forretning i at producere el til 41,5 øre., ville vi ikke få noget ud af den højere elpris, men kun miste grundbeløbet.

Nu er det fastlåst t.o.m. 2018, og så må vi se hvad der sker derefter.

Derudover får vi et grundbeløb beregnet efter el-produktionen i 2008, og får 370.000 kr. i el-tilskud uanset om vi producerer eller ej.

Med hensyn til de nye a’contoer, for året vi lige er startet på, er forbruget udregnet efter et normalårsforbrug, og ikke efter sidste års forbrug.

Så er der lidt margin, som bevirker, at der bliver færre efterbetalinger i forbindelse med årsopgørelsen, og de fleste forbrugere vil også hellere ha’ lidt overskud på opgørelsen i stedet for at skulle efterbetale varme.

**Varmepris**

Varmeprisen er styrtdykket. Forrige år faldt prisen fra 1 kr. til 70 øre, og sidste år blev den yderligere reduceret til 50 øre.

I indeværende år er prisen sat til 53,75 øre.

Om vi kan holde den på 53,75 øre næste år er nok tvivlsomt. Vi har stadig et overskud der er indregnet i år, så kommer vi ikke ud med et overskud næste år, så vil mit bud nok ligge mellem 60 til 70 øre næste år.

Den faste afgift er blevet fastholdt på 5.000 kr. som enhedspris.

Og de omtalte priser er med moms.

Det bevirker, at man på et normalhus på 130 m2 og et varmeforbrug på 18.1 Mwh vil betale 14.728,75 kr., en stigning fra sidste år på 678,75 kr.

Hvordan er det så lige med vores pris for varmen.

Jo - vi er på linie med de gamle varmeværker omkring os, så der er stadig ingen grund til ikke at købe et billigt hus i Lendum.

**Større vedligeholdelser.**

Beklædningen på akkumuleringstanken skulle være skiftet, men det nåede vi ikke, så det bli’r i indeværende års regnskab.

Ellers har vi ingen større planer.

**Diverse**

Vores varmemester, Poul Ole, har ønsket at gå på pension, efter at han i 21 år har taget sig godt af driften omkring varmeværket, så vi har måttet finde en anden løsning for at få varmeværket passet, og løsningen blev Søren Nielsen, Lendum Ny Auto.

Søren står nu for driften 365 dage, 24 timer om året, men kan for tiden trække på Poul Ole ved ferie og lignende. Desuden har Poul Ole stadig det overordnede ansvar for gasmotor og gaskedel, da Søren skal have et motorkursus og et gasteknisk kursus, før han må foretage daglig vedligeholdelse på motoren, afstille alarmer o.s.v. Søren har taget motorkurset og skal på gasteknisk kursus en uge i november og en uge i december, så fra nytår regner vi med, at han er fuldbefaren varmemester.

Ellers har Søren passet værket siden 1. maj, og jeg tror, at vi er gensidigt godt tilfredse.

Vi får værket godt passet af en ny interesseret varmemester, og jeg har opfattelsen af, at Søren også synes, at varmeværket er et spændende arbejdsområde, og en spændende ting at være med i udviklingen af, så velkommen til Søren.

Også en stor tak til Poul Ole for de foreløbigt godt 21 år, og for stadig at stå til rådighed, så du er jo stadig på deltid, så dig ta’r vi skam ikke afsked med endnu.

Vi har fået vores vedtægter renoveret, med udgangspunkt i Dansk Fjernvarmes Standardvedtægter, og tilpasset vores nye leveringsbestemmelser, og hvad der ellers er sket siden 2002, hvor vedtægterne sidst er ændret.

Vi har et punkt på dagsordenen, der hedder – ændring af vedtægter.

Vedtægterne er sendt til kommunen, til forhåndsgodkendelse. Kommunen havde glemt det, og fandt først vedtægterne efter at vi havde en forespørgsel på sagsgangen.

Kommunens jurist havde nogle foreslåede rettelser, som vi mente bare var misforståelser, og som vores adv. kom med nogle svar til.

Jeg har haft kontakt til kommunens jurist i går og i dag, hvor vi har drøftet forslaget til de nye vedtægter, og har her over middag fået bekræftelse på, at kommunen har forhåndsgodkendt de ændrede vedtægter.

Så planen er, at vi senere skal se på forslaget til nye vedtægter, men hvis vedtægterne ikke var blevet forhåndsgodkendt af kommunen, ville det være spild af tid at sætte ændringerne til afstemning, da kommunen skal godkende ændringerne, så længe vi har kommunegaranti.

Vi har haft en dårlig afkøling af vores fjernvarmevand, hvilket giver en dårligere økonomi for varmeværket, som også er alle forbrugere.

På års aflæsningen kan vi se, at der er nogle anlæg, der løber alt for meget vand igennem, og derved får en rigtig dårlig afkøling. Det kan skyldes fejlindstilling af gulvvarme og radiatorer, eller defekte ventiler i fjernvarmeunits.

Vi besøger de forbrugere med dårlig afkøling, og forventer, at vi kan få problemet afhjulpet ved oplysning og samtale. Ellers er der kun pisk tilbage, der består i, at vi skal ha’ indarbejdet mindste afkøling i vores takstblad.

Vi mister ca. 50 m3 vand om måneden, så det ville være en god ide, at tjekke anlægget derhjemme. Luk returventilen, og se, om der stadig er forbrug. Er der det, kan det kun løbe ud af installationen.

Varmeværket får lavet en termofotografering af hoved- og stikledninger, og forventer derved, at kunne se, om der er utætheder i systemet. Fotograferingen har afventet det køligere vejr, da temperaturforskelle derved er lettere at konstatere.

Vores ekspansionsbeholder havde fået en gennemtæring, og udbedringen bestod i isvejsning af ny bund, isvejsning af 30 cm svøb samt ny membranpose.

Vi har haft 10 cm vand under sneglen i træpillegraven. Problemet ser ud til at være løst ved at sætte grundvandspumpen i drift.

Vi har fået vores egen rygepolitik på værket. Mente at det var tiden, nu da vi fik ny driftsleder, så herefter må der ikke ryges i drifts- og kontorlokaler, hvilket udløser en påtale og ved gentagelse kan medføre bortvisning.

Eftersom vi ikke kører ret mange timer på motoren, får vi ikke nødvendigvis et årligt tilsyn, da timetallet for tilsyn ikke er nået. Alligevel skal vi have ét årligt eftersyn af gasrampe og sikkerhedsudstyr på motoren, hvilket Rolls Royce har tilbudt at foretage uden beregning – minus gasrampe.

Vi har forlænget vores aftale med energi nord om køb af el til spotpris frem til 31.december 2017.

Vi har forlænget vores aftale med DONG, om levering af gas på samme vilkår som nu, frem til 30. september 2017.

Vi har fået ny kontrakt med træpilleleverandøren, og fået en reduktion i prisen på 32,50 kr. pr ton. Kontrakten løber til 30. april 2017.

Lendum Event holdt messedag i Lendum Hallen den 17. januar 2015. Lendum Kraftvarmeværk deltog, og synes, at det var en positiv oplevelse.

Vi er positive for at gentage event-en i 2016.